**บทที่ 1**

**บทนำ**

**1.1 ที่มาและความสำคัญของปัญหา**

ความก้าวหน้าของเทคโนโลยีเป็นส่วนผลักดันให้ผู้เรียนมีการใช้นวัตกรรมต่าง ๆ มากยิ่งขึ้นส่งผลให้ได้มีการนำมาใช้ในวงการศึกษาอย่างกว้างขวาง (เทคโนโลยีเพื่อการศึกษา, เว็บไซต์) ถือได้ว่าคอมพิวเตอร์และเทคโนโลยีเครือข่าย เป็นเครื่องมือสำคัญในการจัดการศึกษา เป็นทั้งตัวสื่อกลางในการเรียนรู้ ในการเข้าถึงองค์ความรู้ เป็นทั้งเครื่องมือสำคัญของครูในการสร้างสื่อ การเรียนการสอน นำทางไปสู่การจัดการศึกษายุคระบบเศรษฐกิจและสังคมดิจิทัล (Digital Economy หรือ DE) ที่เทคโนโลยีดิจิทัลจะไม่ได้เป็นเพียงเครื่องมือสนับสนุนการทำงานเท่านั้น แต่จะหลอมรวมเข้ากับชีวิตคนอย่างแท้จริง และจะเปลี่ยนโครงสร้างรูปแบบกิจกรรมทางสังคมอื่น ๆ รวมถึงการมีปฏิสัมพันธ์ระหว่างบุคคล การพัฒนาศักยภาพของคนที่จะต้องชาญฉลาด รู้เท่าทันสื่อและเท่าทันโลก เป็นการยกระดับคุณภาพชีวิตของประชาชนไปสู่ความพร้อมในการแข่งขันทางเศรษฐกิจของประเทศ ด้วยการใช้นวัตกรรมและเทคโนโลยีดิจิทัล เป็นเครื่องมือหลักในการสร้างสรรค์นวัตกรรมการผลิต การบริการ สร้างโอกาสทางสังคมด้วยข้อมูลข่าวสารผ่านสื่อดิจิทัล ดังนั้นการเตรียมความพร้อมของคนให้มีความรู้และทักษะที่เหมาะสมต่อการดำเนินชีวิตและการประกอบอาชีพในยุคดิจิทัล เทคโนโลยีดิจิทัล เป็นทั้งเครื่องมือทางเทคโนโลยีสารสนเทศและ การสื่อสาร และเป็นข่าวสาร ที่เป็นองค์ความรู้ เนื้อหาสารระที่ให้ความรู้ จึงมีส่วนทำให้ชีวิต ความเป็นอยู่ของคนในปัจจุบันมีความสะดวกสบายมากขึ้น ทำให้คนในสังคมมีการติดต่อสื่อสารถึงกันได้ง่ายและรวดเร็ว มีการทำกิจกรรมหลายสิ่งหลายอย่างร่วมกันง่ายขึ้น ในด้านการศึกษาถูกนำมาใช้เพื่ออำนวยความสะดวกในการบริหารด้านการศึกษา เช่น ระบบการลงทะเบียน และระบบการจัดตารางสอน นอกจากนี้ยังใช้เป็นเครื่องมือในการเพิ่มโอกาสทางด้านการศึกษา โดยนำสื่อดิจิทัลในรูปแบบต่าง ๆ มาใช้เป็นเครื่องมือในการเพิ่มประสิทธิภาพการเรียนการสอน (กระทรวงดิจิทัลเพื่อเศรฐกิจและสังคม, 2559)

มูลนิธิเทคโนโลยีสารสนเทศตามพระราชดำริสมเด็จพระเทพรัตนราชสุดาฯ สยามบรมราชกุมารี ร่วมกับสำนักงานพัฒนาวิทยาศาสตร์และเทคโนโลยีแห่งชาติ ได้ร่วมลงนามบันทึกข้อตกลงความร่วมมือกับมหาวิทยาลัย 13 แห่งทั่วประเทศ ดำเนินโครงการเครือข่ายมหาวิทยาลัยราชภัฏสนองพระราชดำริ: ไอทีส่งเสริมการเรียนรู้ในศตวรรษที่ 21 เพื่อสานต่อแนวพระราชดำริฯ ในการประยุกต์ใช้ไอซีทีเป็นเครื่องมือยกระดับคุณภาพการศึกษา และพัฒนาทักษะที่จำเป็นต่อการดำรงชีวิตและส่งเสริมการเรียนรู้ในศตวรรษที่ 21 (สำนักงานพัฒนาวิทยาศาสตร์และเทคโนโลยีแห่งชาติ, 2559) ในการดำเนินงานมีกิจกรรมหลักที่มหาวิทยาลัยร่วมดำเนินงานในการเผยแพร่เทคโนโลยีเพื่อการเรียนการสอน ให้กับครูและโรงเรียนในเขตพื้นที่บริการ โดยเทคโนโลยีหลักที่ต้องดำเนินการในปี พ.ศ. 2559-2560 เป็นการส่งเสริมให้ครูนำเทคโนโลยีไปใช้เป็นเครื่องมือหรือเป็นสื่อในการเรียนรู้ จัดอบรมครูให้มีการประยุกต์ใช้เทคโนโลยีได้อย่างเหมาะสม ใน 6 กิจกรรม คือ 1) เทคโนโลยีสมองกลฝังตัว (Embedded Technology) 2) การใช้ไอซีทีจัดการเรียนรู้ด้วยโครงการ (Project-based Learning using ICT) 3) การสร้างชิ้นงาน 3 มิติด้วย 3D-Printer 4) สร้างบทเรียนบนระบบสื่อสาระออนไลน์เพื่อการเรียนรู้ทางไกลฯ (MOOC) 5) การประยุกต์ใช้เทคโนโลยี Google Application เพื่อการเรียนรู้ และ 6) การประยุกต์ใช้เทคโนโลยีสารสนเทศเพื่อการเรียนการสอน อาทิ การจัดการเรียนรู้ผ่านสื่ออิเล็กทรอนิกส์ (eDLTV) การจัดการเรียนรู้ทางไกล (DLTV) การจัดการเรียนรู้ผ่านเทคโนโลยีสารสนเทศ (DLIT) การประยุกต์ใช้เทคโนโลยีหรือซอฟต์แวร์ Scratch, Multi Point, Edmodo รวมทั้งการพัฒนาหนังสืออิเล็กทรอนิกส์ หรือการพัฒนาแอพพลิเคชั่นเพื่อการเรียนรู้  
เป็นต้น

การดำเนินงานโครงการเครือข่ายมหาวิทยาลัยราชภัฏสนองพระราชดำริ : ไอทีส่งเสริมการเรียนรู้ในศตวรรษที่ 21 มหาวิทยาลัยราชภัฏ ร่วมดำเนินงานได้ร่วมกับ สวทช. ขยายผลการดำเนินงานไปยังโรงเรียน ที่อยู่ในโครงการเทคโนโลยีสารสนเทศเพื่อการศึกษาของโรงเรียนในชนบท (ทสรช.) ซึ่งเป็นโครงการที่มุ่งพัฒนาศักยภาพโรงเรียนในชนบท ในการใช้เทคโนโลยีสารสนเทศเป็นเครื่องมือในการเรียนรู้เพื่อยกระดับคุณภาพชีวิตและเพิ่มโอกาสทางการศึกษาของกลุ่มโรงเรียนในชนบทจำนวน 159 แห่ง ประกอบด้วย โรงเรียนเอกชนสอนศาสนาอิสลาม 15 โรงเรียน โรงเรียนในสังกัด สพฐ. จำนวน 85 โรงเรียน และโรงเรียนพระปริยัติธรรม จำนวน 59 โรงเรียน โดยเป็นโรงเรียนพระปริยัติธรรมในภาคเหนือ จำนวน 50 โรงเรียน และ เป็นโรงเรียนพระปริยัติธรรมในภาคตะวันออกเฉียงเหนือ จำนวน 9 โรงเรียน (สำนักงานพัฒนาวิทยาศาสตร์และเทคโนโลยีแห่งชาติ, 2559)

มหาวิทยาลัยราชภัฏมหาสารคาม ได้ร่วมกับ สวทช. ขยายผลการดำเนินงานโครงการเครือข่ายมหาวิทยาลัยราชภัฏสนองพระราชดำริ : ไอทีส่งเสริมการเรียนรู้ในศตวรรษที่ 21 ไปยังโรงเรียนพระปริยัติธรรม จังหวัดศรีสะเกษ จำนวน 9 โรงเรียน ที่ตั้งอยู่ในจังหวัดศรีสะเกษและอำเภอต่าง ๆ ซึ่งเป็นโรงเรียนที่เข้าร่วมเป็นในโครงการเทคโนโลยีสารสนเทศตามพระราชดำริ สมเด็จพระเทพรัตนราชสุดาฯ สยามบรมราชกุมารี ในปี พ.ศ.2559 เป้าหมายในการดำเนินงานของโครงการพระปริยัติธรรม เพื่อส่งเสริมให้ครูผู้สอน (ครูพระ/ครูฆราวาส) โรงเรียนพระปริยัติธรรม ให้มีความรู้และมีทักษะการประยุกต์ใช้สื่อไอซีทีและสื่อเทคโนโลยีสารสนเทศในการเรียนรู้ และนำมาประยุกต์ใช้ในกิจกรรมการเรียนรู้ เพื่อยกระดับคุณภาพการศึกษาพร้อมก้าวสู่พลเมืองในศตวรรษที่ 21 ได้อย่างเหมาะสม

กลุ่มโรงเรียนพระปริยัติธรรม จังหวัดศรีสะเกษที่เข้าร่วมโครงการ จำนวน 9 โรงเรียน ได้แก่ โรงเรียนศรีเกษตรวิทยา โรงเรียนพระปริยัติธรรมเกียรติแก้ววิทยา โรงเรียนกันทรลักษณ์ธรรมวิทย์ โรงเรียนพระปริยัติธรรมแผนกสามัญวัดบ้านโนนคูณวิทยา โรงเรียนโพธิ์ศรีวิทยา โรงเรียนวัดสระกำแพงใหญ่ โรงเรียนวัดประชานิมิตโสภิตธรรมภาณ โรงเรียนปรางค์กู่วิทยา และโรงเรียนดวนใหญ่วิทยา เป็นโรงเรียนที่จัดสอน แผนกสามัญศึกษา ส่วนใหญ่เป็นโรงเรียนที่อยู่ห่างไกล ต่างอำเภอ มีสภาพบริบทและความพร้อมแตกต่างกัน โรงเรียนได้จัดการเรียนการสอนทั้งหลักสูตรสามัญศึกษาและหลักสูตรปริยัติธรรม ซึ่งหลักสูตรปริยัติธรรม ประกอบด้วย 4 สาระการเรียนรู้ คือ 1) สาระการเรียนรู้ธรรม 2) สาระการเรียนรู้พุทธประวัติ 3) สาระการเรียนรู้วินัย และ 4) สาระการเรียนรู้ภาษาบาลี ส่วนหลักสูตรสามัญศึกษา ได้จัดการเรียนการสอนครบทั้ง 8 กลุ่มสาระการเรียนรู้ (สำนักงานพระพุทธศาสนา, 2558) โรงเรียนพระปริยัติธรรมมีครูผู้สอนทั้งครูพระและครูฆราวาส เป็นผู้ดำเนินการจัดการเรียนการสอนให้แก่นักเรียนที่เป็นพระภิกษุและสามเณร โรงเรียนพระปริยัติธรรมมีความแตกต่างจากโรงเรียนในสังกัด สพฐ. เนื่องจากมีทั้งครูพระและครูฆราวาส และครูที่เป็นพระสำเร็จการศึกษาทางธรรมความรู้ในการใช้เทคโนโลยียังไม่เพียงพอ ต่างจากครูฆราวาสที่สำเร็จการศึกษาตามสาระการเรียนรู้ การจัดการเรียนการสอนทั้งด้านหลักสูตรและช่วงเวลาในการจัดการเรียนการสอนจะแตกต่างจากโรงเรียนในสังกัด สพฐ. ซึ่งยึดหลักศาสกิจทางสงฆ์เป็นหลัก โดยเริ่มตั้งแต่ชั้นมัธยมศึกษาปีที่ 1-6 โดยจัด 2 ภาคเรียนในแต่ละปีการศึกษา เรียนวันจันทร์-ศุกร์ ยกเว้นวันพระ ขึ้น 15 ค่ำ และแรม 14 ค่ำ โดยในวันที่หยุดจะจัดชดเชยการเรียนการสอนในวันเสาร์ของสัปดาห์ การเรียนการสอนในแต่ละวัน ภาคเช้าเริ่มเวลา 8.30-11.00 น. พักฉันภัตตาหารเพลน และภาคบ่ายเริ่มเวลา 13.00-15.30 น. โดยนักเรียนพระภิกษุหรือสามเณร ส่วนใหญ่จะมาจากต่างจังหวัดหรือในเขตพื้นที่อำเภอรอบนอก โดยมาจำวัดที่โรงเรียนหรือวัดที่อยู่ใกล้เคียง

จากการศึกษาข้อมูลของโรงเรียนพระปริยัติธรรม ทั้ง 9 โรงเรียน วันที่ 20–23 มิถุนายน 2559 และการสัมภาษณ์ผู้บริหารโรงเรียน พบว่า โรงเรียนพระปริยัติธรรมทั้ง 9 โรงเรียน มีครูทั้งหมด 119 รูป/คน เป็นครูพระจำนวน 44 รูป และเป็นครูฆราวาส จำนวน 75 คน ครูที่สอนในโรงเรียนมีประสบการณ์ในการสอน มากกว่า 5 ปี ร้อยละ 3.36 3-5 ปี ร้อยละ 27.73 และน้อยกว่า 3 ปี ร้อยละ 68.91 โรงเรียนส่วนใหญ่มีปัญหาการขาดแคลนครูผู้สอน ครูที่สอนอยู่เป็นครูที่สอนไม่ตรงกลุ่มสาระการเรียนรู้ ผลการสำรวจข้อมูลของครูผู้สอนด้านคุณวุฒิการศึกษาระดับปริญญาตรี 109 รูป/คน และปริญญาโท 10 รูป/คน ครูที่ทำการสอนอยู่มีวุฒิครูหรือสำเร็จการศึกษาด้านครู 17 รูป/คน คิดเป็นร้อยละ 14.28 และสอนตรงสาขาหรือสาระการเรียนรู้ 42 คน คิดเป็นร้อยละ 35.29 ในปี พ.ศ. 2558 ครูได้รับการอบรมการใช้ไอซีทีในการเรียนการสอน คิดเป็นร้อยละ 22.69 เข้ารับการอบรมการจัดการเรียนการสอนหรือการเขียนแผนการสอน ร้อยละ 36.13 ครูผู้สอนสำเร็จการศึกษาด้านคอมพิวเตอร์หรือสารสนเทศ ร้อยละ 10.92 และครูมีความรู้หรือทักษะในการใช้ไอซีทีเป็นเครื่องมือในการเรียนรู้ ร้อยละ 44.53 ในด้านความพร้อมของโรงเรียนในการจัดการเรียนการสอนพบว่า โรงเรียนมีความพร้อมในการจัดหาและมีจำนวนวัสดุ อุปกรณ์ และสื่อเพื่อจัดการเรียนการสอนที่แตกต่างกัน มีจำนวนสื่อเทคโนโลยีไม่เพียงพอต่อการจัดการเรียนการสอน โรงเรียนส่วนใหญ่มีคอมพิวเตอร์ที่ใช้งานได้ จำนวน 5-10 เครื่อง ระบบเครือข่ายอินเทอร์เน็ตมีความเร็วอยู่ที่ 3-15 Mpbs (อภิชาติ เหล็กดี วรปภา อารีราษฎร์ และ ปานใจ ธารทัศนวงศ์, 2560)

ผลจากการสอบถามความคิดเห็นของครูและผู้บริหารโรงเรียนพระปริยัติธรรม จำนวน 94 รูป/คน วันที่ 20–23 มิถุนายน 2559 พบว่า 1) ครูผู้สอนรู้จักสื่อเทคโนโลยีสารสนเทศในโครงการเทคโนโลยีสารสนเทศตามพระราชดำริ ร้อยละ 50.00 ครูได้นำสื่อเทคโนโลยีสารสนเทศในโครงการไปใช้ในการเรียนการสอน ร้อยละ 40.00 และครูได้มีการประยุกต์ใช้เทคโนโลยีสารสนเทศในการจัดการเรียนรู้ ร้อยละ 45.60 2) ในด้านนโยบายการจัดการเรียนรู้ พบว่าโรงเรียนมีนโยบายการใช้สื่อเทคโนโลยี ร้อยละ 78.60 มีนโยบายการประเมินผลการใช้สื่อเทคโนโลยี ร้อยละ 57.10 โดยจัดให้มีผู้รับผิดชอบการใช้เทคโนโลยีในการเรียนรู้ ร้อยละ 71.40 และจัดให้มีผู้ดูแลให้คำปรึกษาการใช้สื่อเทคโนโลยีในโรงเรียน ร้อยละ 64.30 (อภิชาติ เหล็กดี วรปภา อารีราษฎร์ และ ปานใจ ธารทัศนวงศ์, 2560)

การดำเนินงานส่งเสริมการเรียนรู้ของครูและนักเรียนโรงเรียนพระปริยัติธรรม จังหวัดศรีสะเกษ จำนวน 9 โรงเรียน โดยความร่วมมือของมหาวิทยาลัยราชภัฏมหาสารคาม และ สวทช. โดยการนำสื่อและเทคโนโลยีสารสนเทศในโครงการอันเนื่องมาจากพระราชดำริ เผยแพร่และถ่ายทอดสู่ครูเพื่อนำไปประยุกต์ใช้ในการจัดการเรียนการสอน ให้สอดคล้องกับการเรียนรู้ในศตวรรษที่ 21 สื่ออีดีแอลทีวี (eDLTV) เป็นสื่อที่ได้คัดสรรบทเรียนที่มีคุณภาพที่ออกอากาศทางสถานีโทรทัศน์การศึกษาทางไกลผ่านดาวเทียม จากโรงเรียนไกลกังวล อำเภอหัวหิน จังหวัดประจวบคีรีขันธ์ โดยใช้เทคโนโลยีสารสนเทศที่ทันสมัย ทำให้เกิดสื่อการเรียนการสอนที่มีคุณภาพ สามารถใช้ในการจัดการเรียนการสอนตั้งแต่ระดับปฐมวัย จนถึงระดับมัธยมศึกษาทั้งสายสามัญ และสายอาชีพ (มหาวิทยาลัยราชภัฏมหาสารคาม, 2556) เพื่อใช้เผยแพร่แก่โรงเรียน ทสรช และโรงเรียนพระปริยัติธรรม ที่ส่วนใหญ่อยู่ในชนบทห่างไกล ขาดแคลนครู ได้ใช้ประโยชน์ในการจัดการเรียนการสอน การสอนเสริม หรือให้นักเรียนได้ใช้ทบทวนบทเรียนภายในโรงเรียนแบบออฟไลน์และเผยแพร่แบบออนไลน์ ได้ใช้ประโยชน์ในการเรียนการสอนหรือศึกษาเพิ่มเติม (มูลนิธิการศึกษาทางไกลผ่านดาวเทียม, 2559: เว็บไซต์) สื่ออีดีแอลทีวีเป็นสื่อที่โรงเรียนพระปริยัติธรรมสามารถนำไปประยุกต์ใช้ในการจัดการเรียนการสอนแผนกสามัญศึกษาได้ ทั้งในระดับมัธยมศึกษาและระดับประถมศึกษา เนื่องจากมีสื่อการเรียนรู้ในกลุ่มสาระสังคมศึกษา ศาสนา และวัฒนธรรม ในระดับมัธยมศึกษาที่มีเนื้อหาครอบคลุม พระพุทธศาสนา ศาสนา ศีลธรรม จริยธรรม พระพุทธ พระธรรม พระสงฆ์ ตั้งแต่ระดับชั้นมัธยมศึกษาปีที่ 1 - 6 อีกทั้งมีสื่อการเรียนรู้ในกลุ่มสาระสังคมศึกษาในระดับประถมศึกษาที่มีเนื้อหาครอบคลุม วันสำคัญทางศาสนา พุทธศาสนา พุทธประวัติ พระรัตนตรัย พุทธศาสนสุภาษิต หลักธรรม พุทธสาวก นิทานชาดก ศาสนาในประเทศไทย ตั้งแต่ระดับชั้นประถมศึกษาปีที่ 1 – 6 ทั้งนี้มหาวิทยาลัยราชภัฏมหาสารคามได้เข้าร่วมเป็นสมาชิกเครือข่าย เผยแพร่ ถ่ายทอดและพัฒนาสื่อบนระบบอีเลิร์นนิ่ง   
(e-Learning) หรือสื่ออีดีแอลทีวี ภายใต้โครงการเทคโนโลยีสารสนเทศตามพระราชดำริสมเด็จพระเทพรัตนราชสุดาฯ สยามบรมราชกุมารี ตั้งแต่ พ.ศ. 2552 จนถึงปัจจุบัน (วรปภา อารีราษฎร์ และคณะ, 2556) เพื่อเผยแพร่และส่งเสริมการประยุกต์ใช้เทคโนโลยีในการจัดการเรียนการสอน  
สู่โรงเรียนในชนบท และโรงเรียนพระปริยัติธรรม

การนำสื่อและเทคโนโลยีไปประยุกต์ใช้ในการจัดการเรียนรู้ในโรงเรียนพระปริยัติธรรม ซึ่งเป็นโรงเรียนที่ส่วนใหญ่เป็นโรงเรียนที่อยู่ห่างไกล ต่างอำเภอ มีสภาพบริบทและความพร้อมแตกต่างกัน สื่ออีดีแอลทีวีและสื่อเทคโนโลยีในโครงการตามพระราชดำริ มีความเหมาะสมในการนำไปใช้ เนื่องจากสื่อที่มีอยู่สามารถนำมาใช้ในการจัดการเรียนรู้ได้ทั้งแบบออนไลน์และแบบออฟไลน์ ตามความพร้อมของโรงเรียนและอุปกรณ์การเรียนการสอนที่โรงเรียนมีอยู่ อีกทั้งเป็นไปตามความพร้อมและความถนัดของครูผู้สอนที่มีทั้งครูพระและครูฆราวาส ที่มีความรู้ในการใช้เทคโนโลยีแตกต่างกัน อีกทั้งสื่อและเทคโนโลยีของโครงการสามารถนำไปใช้สอนได้ทั้งหลักสูตรสามัญศึกษาและหลักสูตรปริยัติธรรม และเหมาะกับการส่งเสริมการเรียนรู้ให้แก่นักเรียนที่เป็นพระภิกษุและสามเณร โรงเรียนพระปริยัติธรรม ตั้งแต่ชั้นมัธยมศึกษาปีที่ 1-6 สามารถเรียนได้ทั้งในเวลานอกเวลารวมทั้งใช้เป็นสื่อ  
ในการศึกษาเรียนรู้เพิ่มเติมหรือทำโครงงานเพิ่มเติมได้

กระบวนการจัดกิจกรรมการเรียนรู้ให้กับครูผู้สอนที่เป็นครูพระและครูฆราวาส ที่มีความรู้และทักษะต่างกันทั้งด้านการเรียนรู้ เวลาในการเรียนรู้ ทักษะในการสื่อสารและทักษะในการใช้สื่อเทคโนโลยี (การสัมภาษณ์, วันที่ 20-22 มิถุนายน 2559) การใช้เทคนิคการสอนงาน (สมิต สัชฌุกร, 2550) จึงเป็นเทคนิคที่เหมาะสมในการนำมาใช้เนื่องจากเทคนิคการสอนงานจะเป็นเทคนิคที่สามารถจัดกิจกรรมโดยมีพี่เลี้ยงที่ให้คำแนะนำในการสอนงาน (ทวีสุข โภคทรัพย์, 2559) การนำสื่อและเทคโนโลยีไปใช้ในการจัดกิจกรรมการเรียนรู้ เนื่องจากสื่อเทคโนโลยีเป็นสื่อใหม่หรือสิ่งใหม่ที่ครูในโรงเรียนพระปริยัติธรรม การเรียนรู้หรือการนำไปใช้จะต้องมีการอบรมหรือสอนงานเพื่อการนำไปใช้ในรูปแบบกิจกรรมการเรียนรู้แบบร่วมกันทั้งในชั้นเรียนหรือนอกชั้นเรียน (ชิดชนก ส่งศิริ และคณะ, 2554) ดังนั้นการเรียนรู้ร่วมกัน โดยกระบวนการแลกเปลี่ยนเรียนรู้ที่ผู้สอนในโรงเรียนมีการวางแผนกิจกรรมการเรียนรู้ โดยอาศัยพื้นฐานหรือประสบการณ์ รวมทั้งบริบทและความพร้อม ด้วยกระบวนการวิจัยแบบมีส่วนร่วม (Participatory Action Research : PAR) (กมล สุดประเสริฐ, 2540) และนำมาสู่การวางแผนการเรียนรู้ รับรู้ ทดลองสู่การปฏิบัติพร้อมรับผลร่วมกันด้วยกระบวนการ (P-A-O-R) (อภิชาติ เหล็กดี, 2558) จึงเป็นแนวทางหนึ่งที่จะส่งเสริมการเรียนรู้ของครูพระและครูฆราวาสที่มีการรับรู้ที่แตกต่างกันให้สามารถเรียนรู้ร่วมกันด้วยเทคนิคการสอนงานที่มีครูพี่เลียงในโรงเรียนให้คำแนะนำร่วมกับครูหรือทีมผู้สอนงานที่มีความเชี่ยวชาญในกิจกรรมและโครงการ เทคนิคการสอนงานเป็นวิธีการพัฒนาครูให้สามารถปฏิบัติงานโดยการชี้แนะให้ดึงศักยภาพของตนสู่การปฏิบัติ โดยเน้นไปที่การทำงานให้ได้ตามเป้าหมายของงาน (กระทรวงศึกษาธิการ, 2557)

จากการศึกษาที่กล่าวมาของโรงเรียนพระปริยัติธรรม จังหวัดศรีสะเกษ ผู้วิจัยจึงมีความสนใจศึกษารูปแบบการเผยแพร่เทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม ซึ่งผู้วิจัยคาดหวังว่ารูปแบบที่ผู้วิจัยพัฒนาขึ้น จะส่งผลให้ครูพระและครูฆราวาสได้รูปแบบที่เหมาะสมในการเลือกใช้สื่อเทคโนโลยีสารสนเทศในโครงการตามพระราชดำริ นำไปใช้ในการจัดการเรียนรู้ได้ทั้งแบบออนไลน์และแบบออฟไลน์ ตามความพร้อมของโรงเรียนและอุปกรณ์การเรียนการสอนที่โรงเรียนมีอยู่ ตามความพร้อมและความถนัดของครูผู้สอนที่มีความรู้และทักษะการใช้เทคโนโลยีแตกต่างกัน เพื่อส่งเสริมการเรียนรู้ให้แก่นักเรียนที่เป็นพระภิกษุและสามเณร โรงเรียนพระปริยัติธรรม สามารถเรียนได้ทั้งในเวลาและนอกเวลา รวมทั้งใช้เป็นสื่อในการศึกษาเรียนรู้เพิ่มเติม ส่งผลให้เกิดประโยชน์ต่อการเรียนรู้และภารกิจการดำเนินงานโครงการเครือข่ายมหาวิทยาลัยราชภัฏสนองพระราชดำริ : ไอทีส่งเสริมการเรียนรู้ในศตวรรษที่ 21 ต่อไป

**1.2 คำถามการวิจัย**

1.2.1 รูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เป็นอย่างไร

1.2.2 กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เป็นอย่างไร

1.2.3 ผลการทดลองใช้กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เป็นอย่างไร

1.2.4 ผลการยอมรับกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เป็นอย่างไร

**1.3 วัตถุประสงค์การวิจัย**

1.3.1 เพื่อสังเคราะห์รูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

1.3.2 เพื่อพัฒนากิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

1.3.3 เพื่อศึกษาผลการทดลองใช้กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

1.3.4 เพื่อศึกษาการยอมรับกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

**1.4 ขอบเขตการวิจัย**

1.4.1 ขั้นตอนการวิจัย การวิจัยครั้งนี้ได้ดำเนินการวิจัย 4 ระยะ ดังนี้

ระยะที่ 1 สังเคราะห์รูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

ระยะที่ 2 พัฒนากิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

ระยะที่ 3 ศึกษาผลการทดลองใช้กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

ระยะที่ 4 ศึกษาการยอมรับกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

1.4.2 ประชากรและกลุ่มตัวอย่าง/กลุ่มเป้าหมาย

ระยะที่ 1 ผู้เชี่ยวชาญประเมินรูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม จำนวน 12 คน โดยเป็นผู้ที่มีคุณวุฒิการศึกษาในระดับปริญญาเอก มีประสบการณ์ด้านการถ่ายทอดเทคโนโลยีหรือมีประสบการณ์การใช้สื่ออีดีแอลทีวี ไม่น้อยกว่า 3 ปี

ระยะที่ 2 ผู้เชี่ยวชาญประเมินกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม จำนวน 12 คน โดยเป็นผู้เชี่ยวชาญที่มีคุณวุฒิการศึกษาในระดับปริญญาเอก มีประสบการณ์ด้านการถ่ายทอดเทคโนโลยีหรือมีประสบการณ์การใช้สื่ออีดีแอลทีวี ไม่น้อยกว่า 3 ปี

ระยะที่ 3 กลุ่มตัวอย่างเป็นครู โรงเรียนพระปริยัติธรรม ในโครงการเทคโนโลยีสารสนเทศตามพระราชดำริ สมเด็จพระเทพรัตนราชสุดาฯ สยามบรมราชกุมารี จังหวัดศรีสะเกษ จำนวน 9 โรงเรียน โรงเรียนละ 6 รูป/คน จำนวนทั้งสิ้น 54 รูป/คน

ระยะที่ 4 กลุ่มตัวอย่างเป็นผู้ที่เกี่ยวข้องกับโครงการเทคโนโลยีสารสนเทศตามพระราชดำริฯ ปี พ.ศ. 2559 เพื่อถ่ายทอดเทคโนโลยีดิจิทัลสู่โรงเรียนพระปริยัติธรรม จังหวัดศรีสะเกษ จำนวน 130 รูป/คน

1.4.3 เนื้อหาหรือตัวแปรที่ศึกษา

1.4.3.1 ตัวแปรอิสระ คือ รูปแบบและกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

1.4.3.2 ตัวแปรตาม คือ

1) ความคิดเห็นของผู้เชี่ยวชาญที่มีต่อรูปแบบ

2) ความคิดเห็นของผู้เชี่ยวชาญที่มีต่อกิจกรรม

3) ประสิทธิผลของกิจกรรม ประกอบด้วย ทักษะ และความพึงพอใจ

4) ความคิดเห็นของผู้ที่เกี่ยวข้องที่มีต่อการยอมรับกิจกรรม

**1.5 นิยามศัพท์เฉพาะ**

**“**รูปแบบการถ่ายทอดเทคโนโลยีดิจิทัล” หมายถึง องค์ประกอบของกิจกรรมการถ่ายทอดเทคโนโลยีดิจิทัลเพื่อจัดการเรียนรู้ให้เกิดประโยชน์ต่อผู้เรียน โดยบูรณาการเทคนิคการสอนงานแบบมีส่วนร่วม ประกอบด้วย การสอนงานแบบ Coaching การวิจัยแบบมีส่วนรวม PAR และขั้นตอนกิจกรรมแบบมีส่วนร่วมตามวัฏจักร PAOR เพื่อจัดการเรียนรู้ของโรงเรียนพระปริยัติธรรม ประกอบด้วย 5 ส่วน ได้แก่ ส่วนนโยบาย หลักการ และทฤษฎีที่เกี่ยวข้อง ส่วนเทคนิคการสอนงาน ส่วนกระบวนการ ส่วนเทคโนโลยีดิจิทัล และตัวบ่งชี้ของกิจกรรม

“กิจกรรมการถ่ายทอดเทคโนโลยีดิจิทัล” หมายถึง วิธีการถ่ายทอดเทคโนโลยีดิจิทัลโดยใช้เทคนิคการสอนงานแบบมีส่วนร่วม ประกอบด้วย 4 กิจกรรม ได้แก่ กิจกรรมวางแผนร่วมกัน มี 3 ขั้น กิจกรรมเรียนรู้เทคโนโลยีดิจิทัล มี 6 ขั้น กิจกรรมนิเทศติดตาม มี 4 ขั้น และกิจกรรมสะท้อนผล มี 5 ขั้น ในแต่ละขั้นจะมีเนื้อหาการเรียนรู้ ใบความรู้ ใบกิจกรรม/ใบงาน และ แบบประเมินการฝึกปฏิบัติ

**“**เทคโนโลยีดิจิทัล” หมายถึง สื่อสารสนเทศอิเล็กทรอนิกส์ และเทคโนโลยีสารสนเทศสำหรับการประยุกต์ใช้ในการเรียนรู้ของโรงเรียนพระปริยัติธรรม ประกอบด้วย เทคโนโลยีสารสนเทศ  
ในโครงการตามพระราชดำริฯ สื่อการเรียนรู้อิเล็กทรอนิกส์ เทคโนโลยีเว็บ เทคโนโลยีคลาวคอมพิวติ้ง ที่แสดงเนื้อหาผ่านทางอุปกรณ์ดิจิทัล

**“**โครงการเทคโนโลยีสารสนเทศตามพระราชดำริฯ” หมายถึง กิจกรรมที่สนับสนุนสื่อการเรียนการสอน การพัฒนาความรู้ด้านเทคโนโลยีสารสนเทศ และการนำเทคโนโลยีสารสนเทศไปประยุกต์ใช้เพื่อเพิ่มโอกาสในการศึกษา ของโรงเรียนพระปริยัติธรรม จังหวัดศรีษะเกษ จำนวน 9 โรงเรียน

**“**โรงเรียนพระปริยัติธรรม” หมายถึง ศาสนศึกษาแผนกสามัญศึกษา จังหวัดศรีษะเกษ จำนวน 9 โรงเรียน ภายใต้สังกัดสำนักงานพระพุทธศาสนาแห่งชาติที่ลงนามความร่วมมือทางวิชาการร่วมกับมหาวิทยาลัยราชภัฏมหาสารคาม จัดการศึกษาแผนกนักธรรม-ภาษาบาลี และหลักสูตรสามัญ ในระดับมัธยมศึกษาตอนต้น (ม.1 - ม.3) และระดับมัธยมศึกษาตอนปลาย (ม.4 - ม.6) ประกอบด้วย 9 โรงเรียน ได้แก่ โรงเรียนศรีเกษตรวิทยา โรงเรียนพระปริยัติธรรมเกียรติแก้ววิทยา โรงเรียนกันทรลักษณ์ธรรมวิทย์ โรงเรียนพระปริยัติธรรมแผนกสามัญวัดบ้านโนนคูณวิทยา โรงเรียนโพธิ์ศรีวิทยา โรงเรียนวัดสระกำแพงใหญ่ โรงเรียนวัดประชานิมิตโสภิตธรรมภาณ โรงเรียนปรางค์กู่วิทยา และโรงเรียนดวนใหญ่วิทยา

**“**เทคนิคการสอนงานแบบมีส่วนร่วม” หมายถึง วิธีการให้คำแนะนำ ให้คำปรึกษา ของ  
ผู้สอนงาน โดยใช้การสอนงานแบบ Coaching ตามกิจกรรมการถ่ายทอดเทคโนโลยีดิจิทัลที่ผู้วิจัยพัฒนาขึ้น ด้วยกระบวนการ PAOR

“การมีส่วนร่วม” หมายถึง การมีบทบาทในการดำเนินงานของผู้ที่เกี่ยวข้องในกิจกรรมการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วมในทุกกิจกรรม ประกอบด้วย กิจกรรมวางแผนร่วมกัน กิจกรรมเรียนรู้เทคโนโลยีดิจิทัล กิจกรรมนิเทศติดตาม และกิจกรรมสะท้อนผล

**“**ผู้สอนงาน” หมายถึง บุคคลที่ให้คำแนะนำ บอกทิศทาง เสนอแนวทาง ให้ครูผู้รับการแนะนำสามารถตัดสินใจเลือกใช้เทคโนโลยีดิจิทัล โดยเน้นไปที่การจัดการเรียนการสอนให้ได้ตามเป้าหมาย แบบมีส่วนร่วมทั้งผู้สอนงานและผู้รับการสอน ได้แก่

1. ผู้สอนงานจากมหาวิทยาลัยที่มีความเชี่ยวชาญทางด้านเทคโนโลยีสารสนเทศ

2. ครูพระ 1 รูป จากโรงเรียนพระปริยัติธรรมที่มีความรู้ในการใช้สื่อและเข้าใจในบริบทของโรงเรียนพระปริยัติธรรม

3. ครูฆราวาส 1 คน จากโรงเรียนพระปริยัติธรรมที่มีความรู้ในการใช้สื่อและเข้าใจในบริบทของโรงเรียนพระปริยัติธรรม

โดยมีขั้นตอนการสอนงาน 3 ขั้น คือ

1. ขั้นก่อนการสอนงาน (Pre-Coaching) เป็นการวางแผนระหว่างผู้สอนงานและ  
ผู้ถูกสอนงานเกี่ยวกับเป็นหมายของการจัดการเรียนรู้ ซึ่งเป็นการเตรียมความพร้อมก่อนการใช้งานสื่อเทคโนโลยีดิจิทัล และการประยุกต์ใช้ในการจัดการเรียนการสอน

2. ขั้นสอนงาน (Coaching) เป็นการให้คำแนะนำในการใช้งานสื่อเทคโนโลยีดิจิทัล และการประยุกต์ใช้ในการจัดการเรียนการสอนที่ตรงตามบริบทของผู้ถูกสอนงานโดยการมีส่วนร่วม

3. ขั้นสรุปผลการสอนงาน (Post-Coaching) เป็นการสรุปผลการสอนงานโดยผู้สอนงานเป็นผู้ประเมิน และมีการสะท้อนผลการสอนงานจากผู้ถูกสอนงาน

**“**ผู้ที่เกี่ยวข้อง” หมายถึง บุคคลที่มีส่วนร่วมในการจัดกิจกรรมการประยุกต์ใช้เทคโนโลยีสำหรับโรงเรียนพระปริยัติธรรมสำหรับการสอบถามการยอมรับกิจกรรม ได้แก่

1. เจ้าหน้าที่ผู้รับผิดชอบโครงการเทคโนโลยีสารสนเทศตามพระราชดำริ จากสำนักงานพัฒนาวิทยาศาสตร์และเทคโนโลยีแห่งชาติ จำนวน 2 คน

2. ผู้บริหาร จากโรงเรียนพระปริยัติธรรม จังหวัดศรีสะเกษ 9 โรงเรียน จำนวน 9 รูป

3. ครู จากโรงเรียนพระปริยัติธรรม จังหวัดศรีสะเกษ 9 โรงเรียน จำนวน 119 รูป/คน

**“**ผู้ร่วมวิจัย” หมายถึง ผู้ที่มีส่วนเกี่ยวข้อง มีบทบาทหน้าที่ในงานวิจัยและ ร่วมดำเนินการวิจัยตลอดการดำเนินงาน จำแนกเป็น 3 กลุ่ม ประกอบด้วย

1. กลุ่มผู้วิจัย ได้แก่ ผู้วิจัย ผู้ช่วยวิจัย มีหน้าที่ดำเนินการ ควบคุมการวิจัย เป็นวิทยากร วิเคราะห์และสรุปผลการวิจัย

2. กลุ่มนักวิชาการ ได้แก่ ผู้เชี่ยวชาญ ผู้อำนวยการโรงเรียน อาจารย์ประจำสังกัดมหาวิทยาลัยราชภัฏ มีหน้าที่ประเมิน ให้คำปรึกษา ตอบปัญหา ให้คำแนะนำ

3. กลุ่มเป้าหมาย ได้แก่ ครูพระ และครูฆราวาส มีหน้าที่ร่วมวิจัย ร่วมกิจกรรม ให้ข้อมูล ข้อเสนอแนะ

**“**ตัวบ่งชี้” หมายถึง คุณลักษณะของรูปแบบเพื่อตรวจสอบ และประเมินผลของรูปแบบการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม ประกอบด้วย ตัวบ่งชี้ด้านคุณลักษณะของรูปแบบ และตัวบ่งชี้ด้านผลลัพธ์การถ่ายทอดเทคโนโลยีดิจิทัลของรูปแบบ

**“**คุณภาพ” หมายถึง ระดับความคิดเห็นของผู้เชี่ยวชาญที่มีต่อความเหมาะสมของรูปแบบ หรือกิจกรรมการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วมที่ผู้วิจัยพัฒนาขึ้น วัดด้วยแบบสอบถามความคิดเห็นของผู้เชี่ยวชาญ ที่ผู้วิจัยพัฒนาขึ้น

**“**ประสิทธิผล” หมายถึง ค่าที่บ่งบอกถึงความสามารถของกิจกรรมการถ่ายทอดเทคโนโลยีดิจิทัลที่ผู้วิจัยพัฒนาขึ้น ที่ส่งผลให้กลุ่มตัวอย่างมีทักษะ (Skill) และความพึงพอใจ (Satisfied) ในระหว่างการจัดกิจกรรม ดังนี้

1. ด้านทักษะ หมายถึง การแสดงออกของกลุ่มตัวอย่าง ในการใช้งานสื่อเทคโนโลยีดิจิทัล วัดจากแบบประเมินการใช้งานเทคโนโลยีดิจิทัลเพื่อการเรียนรู้ของครู เป็นแบบตรวจสอบรายการ

2. ด้านความพึงพอใจ หมายถึง ความคิดเห็นของกลุ่มตัวอย่างที่มีต่อกิจกรรมการถ่ายทอดเทคโนโลยีดิจิทัล หลังจากที่กลุ่มตัวอย่างผ่านการเข้าร่วมกิจกรรม วัดจากแบบสอบถาม  
ความพึงพอใจที่มีต่อกิจกรรมที่ผู้วิจัยพัฒนาขึ้น

“การยอมรับกิจกรรม” หมายถึง การที่กลุ่มตัวอย่างแสดงความคิดเห็นต่อกิจกรรมการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนแบบมีส่วนร่วม ตามแนวคิดของตัวแบบสหทฤษฎีการยอมรับและใช้เทคโนโลยี UTAUT ประกอบด้วย 4 ด้าน (Venkatesh et al., 2003, pp. 425-478) ได้แก่

1. ด้านความคาดหวังในการนำเทคโนโลยีดิจิทัลไปใช้ได้ด้วยตนเอง (Performance Expectancy)

2. ด้านความสะดวกในการใช้งาน (Effort Expectancy)

3. ด้านการรับรู้ของบุคคลหรือองค์กรในการใช้เทคโนโลยีดิจิทัล (Social Influence)

4. ด้านประสิทธิภาพโครงสร้างพื้นฐาน (Facilitating Conditions)

**1.6 ประโยชน์ที่ได้รับ**

1.6.1 งานวิจัยนี้ให้ประโยชน์ทางวิชาการ คือ ได้องค์ความรู้ใหม่จากการวิจัยคือ รูปแบบและกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เพื่อการเรียนรู้ของโรงเรียนพระปริยัติธรรมที่มีคุณภาพ ส่งผลให้ครูมีความรู้ ทักษะ ความพึงพอใจ และยอมรับกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม ตามตัวแบบการยอมรับเทคโนโลยี UTAUT

1.6.2 งานวิจัยนี้ให้ประโยชน์ทางนโยบายหรือการนำไปใช้แก้ปัญหา คือ

1.6.2.1 มหาวิทยาลัยราชภัฏมหาสารคาม ได้ดำเนินการตามภารกิจการให้บริการวิชาการแก่ชุมชนภายใต้โครงการเทคโนโลยีสารสนเทศตามพระราชดำริ โดยร่วมกับโรงเรียน  
พระปริยัติธรรม สำนักงานเลขานุการโครงการเทคโนโลยีสารสนเทศตามพระราชดำริ สมเด็จพระเทพรัตนราชสุดาฯ สยามบรมราชกุมารี

1.6.2.2 โรงเรียนพระปริยัติธรรม ได้พัฒนาครูในการประยุกต์ใช้เทคโนโลยีดิจิทัลเพื่อการเรียนรู้ให้สอดคล้องกับบริบทของโรงเรียน และเกิดประโยชน์ต่อการเรียนรู้ของผู้เรียน

1.6.2.3 เป็นแนวทางสำหรับผู้ที่สนใจในการพัฒนารูปแบบการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

**1.7 กรอบแนวคิดการวิจัย**

**ปัจจัยนำเข้า**

**(Input)**

**กระบวนการ**

**(Process)**

**ขั้นตอนการวิจัย 4 ระยะ**

1. สังเคราะห์รูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

2. พัฒนากิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

3. ศึกษาผลการทดลองใช้กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

4. ศึกษาการยอมรับกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

**ผลลัพธ์**

**(Output)**

**ตัวแปรอิสระ**

รูปแบบและกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

**ตัวแปรตาม**

- ความคิดเห็นที่มีต่อรูปแบบและกิจกรรมการถ่ายทอดเทคโนโลยีดิจิทัล

- ประสิทธิผลของกิจกรรม ด้านทักษะ และความพึงพอใจ

- ความคิดเห็นที่มีต่อการยอมรับกิจกรรมการถ่ายทอดเทคโนโลยีดิจิทัล

1. ประโยชน์ในเชิงวิชาการ ได้องค์ความรู้ใหม่ คือรูปแบบ/กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม เพื่อการเรียนรู้ของโรงเรียนพระปริยัติธรรมที่มีคุณภาพ และยอมรับรูปแบบ ตามตัวแบบการยอมรับเทคโนโลยี UTAUT

2. ประโยชน์ในเชิงปฏิบัติ คือ

- มหาวิทยาลัยราชภัฏมหาสารคาม ได้ดำเนินการตามภารกิจการให้บริการวิชาการแก่ชุมชนภายใต้โครงการเทคโนโลยีสารสนเทศตามพระราชดำริ

- โรงเรียนพระปริยัติธรรม ได้พัฒนาครูสามารถประยุกต์ใช้เทคโนโลยีสารสนเทศให้สอดคล้องกับบริบทของโรงเรียน

- เป็นแนวทางสำหรับผู้ที่สนใจในการพัฒนากิจกรรมการประยุกต์ใช้เทคโนโลยีเพื่อการเรียนการสอน

**ประโยชน์ที่ได้รับ**

**(Outcome)**

**หลักการ แนวคิด**

**และทฤษฎี**

**ที่เกี่ยวข้อง**

- นโยบายเทคโนโลยีดิจิทัล

- โครงการเทคโนโลยีสารสนเทศตาม พระราชดำริฯ

- รูปแบบการถ่ายทอดเทคโนโลยีสารสนเทศ

- บริบทโรงเรียนพระปริยัติธรรม

- เครือข่ายความร่วมมือ

- เทคนิคการสอนงาน

- การวิจัยแบบมีส่วนร่วม

*ภาพที่ 1.1* กรอบแนวคิดในการวิจัย

จากภาพที่ 1.1 การดำเนินการวิจัยได้ยึดปัจจัยนำเข้า ประกอบด้วย โครงการเทคโนโลยีสารสนเทศตามพระราชดำริ สมเด็จพระเทพรัตนราชสุดาฯ สยามบรมราชกุมารี และรูปแบบการถ่ายทอดเทคโนโลยีสารสนเทศ ในการจัดการถ่ายทอดเทคโนโลยีสารสนเทศในโครงการสู่โรงเรียนพระปริยัติธรรมเพื่อจัดการเรียนรู้ตามบริบทของโรงเรียนที่แตกต่างกัน มีครูไม่ครบชั้น ครูไม่ตรงกลุ่มสาระ โดยการมีส่วนร่วมด้วยกระบวนการ PAOR และมีการสอนงานแบบมีส่วนร่วม (Coaching)   
มาเป็นกรอบแนวคิดในการดำเนินการศึกษา และพัฒนารูปแบบและกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วมพร้อมเครื่องมือของกิจกรรม เพื่อให้ได้รูปแบบ กิจกรรม และเครื่องมือที่มีความเหมาะสม มีคุณภาพ สอดคล้องกับบริบทของโรงเรียนพระปริยัติธรรม การวิจัยได้ดำเนินการตามกระบวนการ 4 ระยะ โประกอบด้วย ขั้นตอนที่ 1 สังเคราะห์รูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม ขั้นตอนที่ 2 พัฒนากิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม ขั้นตอนที่ 3 ศึกษาผลการทดลองใช้กิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม และ ขั้นตอนที่ 4 ศึกษาผลการยอมรับรูปแบบการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม การวิจัยได้จำแนกผลลัพธ์ของการศึกษาจาก ตัวแปรอิสระและตัวแปรตาม ดังนี้

ตัวแปรอิสระ คือ

1 รูปแบบการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

2. กิจกรรมการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

ตัวแปรตามคือ

1. ความคิดเห็นที่มีต่อรูปแบบ และกิจกรรมการถ่ายทอดเทคโนโลยีดิจิทัล สำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม

2. ประสิทธิผลของกิจกรรม ด้านทักษะ และความพึงพอใจ

3. ความคิดเห็นที่มีต่อการยอมรับกิจกรรมการถ่ายทอดเทคโนโลยีดิจิทัลสำหรับโรงเรียนพระปริยัติธรรม โดยใช้เทคนิคการสอนงานแบบมีส่วนร่วม